**Novela zakona o urejanju trga dela v veljavi**

**Zakon o spremembah in dopolnitvah zakona o urejanju trga dela (ZUTD-I),** ki je z objavo v UL št. 70 pričel veljati 20. septembra 2025**, je temeljni zakon,** ki določa poglavitne naloge Zavoda RS za zaposlovanje (Zavod). Ta prinaša **številne novosti, povezane z delovanjem Zavoda,** sicer pasprejete spremembe posegajo tudi na druga področja.

Kot ključno lahko izpostavimo, da  so novosti v prvi vrsti namenjene **izboljšanju socialne varnosti brezposelnih, večje zaščite iskalcev zaposlitve, med katere sodijo tudi študentje,** ter **povečanju delovne aktivnosti brezposelnih, še posebej starejših, in** preprečevanju njihovega predčasnega odhoda s trga dela. Ker gre za številne spremembe, bomo uporabnikom naših storitev skušali v največji možni meri nuditi **pomoč in informacije**  tudi v našem **Kontaktnem centru**.

***Spodbuda za zaposlitev starejših***

Novela zakona med drugim uvaja **spodbude za zaposlitev starejših prejemnikov denarnega nadomestila.** Starejšim od 59 let, ki sklenejo delovno razmerje s polnim delovnim časom, bo Zavod do izteka obdobja, za katere jim je priznano denarno nadomestilo, izplačeval spodbudo za zaposlitev v višini 40 % denarnega nadomestila največ za leto dni. Možnost pridobivanja spodbude za zaposlitev starejših je predvidena na začetku prihodnjega leta 2026.

***Javna dela***

Spremembe so povezane tudi z **javnimi deli**, saj se spreminja **višina plačila za delo** udeležencev javnih del tako, da je najnižje plačilo določeno v višini minimalne plače. Predvsem pa je ključno, da se spreminja način sofinanciranja upravičenih stroškov v obliki **subvencije za zaposlitev**, katere višina je odvisna od ravni izobrazbe, razvitosti regije in strukture brezposelnih oseb. S tem in še  nekaterimi novimi določili se izboljšuje  položaj udeležencev javnih del ter **izenačujejo  njihove pravice z drugimi na trgu dela**, ki so zaposleni polni delovni čas. Objava novega povabila za  javna dela je predvidena oktobra 2025.

***Zaposlitvena podpora***

Za ranljive skupine se uvaja  nova storitev Zavoda, in sicer **zaposlitvena podpora,** katere cilj je **podpora ranljivim  brezposelnim osebam pri integraciji v delovno okolje**.  Glavni namen ukrepa je z ustrezno podporo povečati verjetnost ohranitve zaposlitve in uspešno vključevanje v delovno okolje. Storitev se bo izvajala, kadar je to potrebno in ko je posameznik že zaposlen.

***Izpit iz slovenščine***

Podaljšan je rok za  opravljanje **izpita iz znanja slovenskega jezika** na vstopni ravni za brezposelne osebe državljane tretjih držav v primeru višje sile. Brezposelni, ki ni opravil izpita iz znanja slovenskega jezika zaradi višje sile v roku enega leta od prijave v evidenco brezposelnih, se ta rok **podaljša** za čas trajanja višje sile, vendar največ za dvanajst mesecev. Ukrep je stopil v veljavo takoj.

***Evidenca delodajalcev z negativnimi referencami***

Kar se tiče sodelovanja z delodajalci, naj poudarimo, da **javna objava prostih delovnih mest pri Zavodu** še naprej ostaja **obvezna za delodajalce iz javnega sektorja ter gospodarske družbe v večinski lasti države**, razen ko ni določeno drugače. Z namenom večje zaščite iskalcev zaposlitve, ki pri Zavodu spremljajo objavljena prosta delovna mesta, pa se širi nabor razlogov, zaradi katerih lahko Zavod delodajalcem **zavrne objavo prostega delovnega mesta**. V takih primerih bo Zavod izdal **odločbo**, s čimer se zagotavlja tudi pravna varnost delodajalcev. Prav tako se širi nabor primerov, ko lahko Zavod **zavrne posredovanje delavcev delodajalcu**. Ob objavi prostega delovnega mesta bo Zavod po novem navedel tudi informacijo, ali je delodajalec več kot šest mesecev vpisan v **evidenco delodajalcev z negativnimi referencami**, kar je pomembna informacija za vse iskalce zaposlitve. Storitev se že izvaja.

***Študentsko delo***

Novosti so tudi na področju **študentskega dela,** saj Zavod ostaja eden izmed ponudnikov teh storitev.Za namen posredovanja dela  dijakov in študentov je urejena pravna podlaga, ki Zavodu **omogoča** pridobivanje podatkov **in zakonsko določeno posredovanje podatkov v evidenco študentskega dela,** ki jo vodi Študentska organizacija. Zavod  tako vidi priložnost, da v okviru izvajanja občasnega dela **mladih** le-tem**pomaga na njihovi karierni poti  pri prepoznavanju njihovih kompetenc kot tudi pri hitrejšem vključevanju v redne zaposlitve**.  Med prednosti sodi tudi:

* **skrb za varnost dijakov in študentov** – oglasi delodajalcev, ki kršijo delovno pravno in so v evidenci delodajalcev z negativnimi referencami, niso objavljeni;
* **napreden iskalnik prostih del** – hitro in prilagojeno iskanje prostih del, s klikom do prijave na delo, omogočeno obveščanje o novih delih (sms, e-mail);
* **enostavna komunikacija** – izmenjava sporočil med dijaki, študenti in delodajalci poteka neposredno prek portala;
* **preglednost** – urejenost in preglednost na enem mestu, od oglasov, prijav na oglase, napotnic do izplačil;
* **brezplačne storitve** – vse storitve za dijake, študente in delodajalce so brezplačne**;**
* **digitalizirane storitve** - vse je mogoče urejati prek spletne aplikacije, brez nepotrebnih obiskov.

Pri tem je pomembno tudi, da  ima Zavod **dolgoletne izkušnje pri posredovanju zaposlitev in strokovno usposobljen kader** ter dobro poznamo trg dela z vzpostavljeno **široko razvejano mrežo delodajalcev.**

Razvoj informacijskega sistema je v teku in se približuje zadnji zaključni fazi, storitev bo v produkciji v začetku leta 2026 (natančneje februarja 2026).

***Denarno nadomestilo za brezposelnost***

Največje spremembe novela ZUTD-I prinaša na področju **denarnega nadomestila za brezposelnost,** vendar pa bodo te pričele veljati kasneje**, to je s 1. januarjem 2026,** v celoti pa stopijo v veljavo leta 2028**.** To pomeni, dase **zvišujeta najvišji in najnižji znesek denarnega nadomestila za brezposelnost**: določena sta v deležu minimalne plače in se z njo tudi usklajujeta. Najnižji znesek denarnega nadomestila za brezposelnost po novem znaša **70 odstotkov**  bruto minimalne plače, najvišji znesek denarnega nadomestila pa znaša **od 130 odstotkov do 80 odstotkov bruto minimalne plače**, pri čemer njegova višina postopoma pada.

|  |  |  |
| --- | --- | --- |
| **Obdobje priznanja DN** | **Najmanj** | **Največ** |
| 1. - 3. mesec | **70% minimalne plače\*** | 130% minimalne plače |
| 4. - 6. mesec | 110% minimalne plače |
| 7. - 9. mesec | 100% minimalne plače |
| 10. - 12. mesec | 90% minimalne plače |
| po 12. mesecih | 80% minimalne plače |

**PRIMER IZRAČUNA - osnova za denarno nadomestilo je minimalna plača v višini 1277,72 EUR:**

|  |  |  |  |
| --- | --- | --- | --- |
| **Obdobje priznanja DN** | **% odmera od osnove** | **ODMERA  (bruto) po ZUTD** | **ODMERA (bruto) ZUTD-I** |
| 1. - 3. mesec | 80 | 892,50 | 1.022,18 |
| 4. - 6. mesec | 60 | 766,63 | 894,40 |
| 7. - 9. mesec | 60 | 766,63 | 894,40 |
| 10. - 12. mesec | 60 | 766,63 | 894,40 |
| po 12. mesecih | 50 | 638,86 | 894,40 |

Ključno je tudi to, da se vsem zavarovancem, ki so že pridobili pravico do denarnega nadomestila po do sedaj veljavnem Zakonu o urejanju trga dela,  **višina denarnega nadomestila ponovno odmeri in izplačuje po novih določbah zakona** denarnega nadomestila od. 1. 1. 2026.

Ko se zavarovancem ponovno odmerja denarno nadomestilo, se **v zavarovalno dobo za odmero pravice do denarnega nadomestila ne vštevata zavarovalna doba, od katere je bila zavarovancu pravica do denarnega nadomestila že odmerjen**a. Izjemo od tega načela izkoriščenosti zavarovalne dobe trenutno velja za starejše od 57 let ali zavarovance, ki so dopolnili 35 let zavarovalne dobe.

S spremembami zakona se **povečuje starost,  zavarovalna doba in potrebna gostota za ponovno odmero denarnega nadomestil**a,  in sicer tako, da izjema velja za zavarovance oziroma brezposelne osebe, ki so že dopolnile starost 59 let in pridobile 37 let zavarovalne dobe ter so v zadnjih 24 mesecih pred nastankom brezposelnosti pridobile najmanj 16 mesecev zavarovalne dobe – tem zavarovancem se denarno nadomestilo odmeri ob upoštevanju celotne dopolnjene zavarovalne dobe.

Sprememba v celoti stopi v veljavo leta 2028, v letu 2026 velja **izjema od načela izkoriščenosti** za zavarovance, ki izpolnijo pogoj starosti 57 let in 37 let zavarovalne dobe, v letu 2027  pa za tiste, ki izpolnijo pogoj starosti 58 let in 37 let zavarovalne dobe.

Tisti, ki imajo **priznano pravico do plačila prispevkov za pokojninsko in invalidsko zavarovanje**, in se med izrabo pravice **zaposlijo**, jim je, v primeru ponovne brezposelnosti, **omogočeno  koriščenje preostalega dela še neizkoriščene pravice** do izpolnitve minimalnih pogojev za starostno upokojitev – do sedaj koriščenje te morebitne neizkoriščene pravice ni bilo mogoče.

Spremenijo se tudi še nekatere druge pravice, povezane z vključitvijo v  javna dela, ipd. Zavarovancu, ki mu je priznana pravica do denarnega nadomestila,  v primeru vključitve  **v  javna dela pravica miruje**. Ukinja se določba, po  kateri se je polovica časa vključitve v program javnega dela štelo v čas prejemanja denarnega nadomestila.

***Denarno nadomestilo za brezposelnost obmejnih delavcev***

Z  uveljavitvijo Zakona o spremembah in dopolnitvah zakona o urejanju trga dela  -  ZUTD-I je **prenehal veljati 4. odstavek 62. člena Zakona o urejanju trga dela (ZUTD)**, ki je določal višje denarno nadomestilo za primer brezposelnosti za obmejne delavce. Tako po  **ZUTD-I veljajo enaka pravila določanja višine denarnega nadomestila za vse upravičence.**

**V obravnavi je predlog** Zakona o dopolnitvi Zakona o spremembah in dopolnitvah Zakona o urejanju trga dela **- ZUTD-J**, s katerim je določeno prehodno obdobje, ki obmejnim delavcem zagotavlja **enak obseg pravic**, kot so jih imeli na podlagi četrtega odstavka 62. člena Zakona o urejanju trga dela - ZUTD.

**Julija 2025 je bilo vseh prejemnikov denarnega nadomestila  13.934,  od teh je bilo obmejnih delavcev 379.**

***Pomoč Kontaktnega centra Zavoda***

Ker novela ZUTD prinaša številne spremembe, bomo uporabnikom skušali v največji možni meri nuditi **pomoč in informacije**  tudi v **Kontaktnem centru Zavoda**. Naš Kontaktni center bo sedanjim prejemnikom denarnega nadomestila za brezposelnost, ki bodo nadomestilo prejemali od 1. 1. 2026**, zagotavljal informacijo o izračunu višine nadomestila po novi ureditvi (ta začne veljati 1.1.2026).** Na osnovi podatkov o višini in trajanju prejemanja že odmerjenega nadomestila bodo uporabniki dobili **informativni izračun višine preračunane po novi lestvici odmere denarnega nadomestila za brezposelnost**. Storitev bo na voljo predvidoma v začetku meseca oktobra.